Peperduur brandstof gaan verbruikers looi(Argieffoto: Maroela Media) Die prys van brandstof in Suid-Afrika het weer ŉ rekordhoë vlak gehaal en van vandag (4 Augustus) gaan motoriste in Gauteng R18,03 en dié aan die kus R17,58 vir ŉ liter petrol moet opdok. Die Automobiel-Assosiasie (AA) sê die laaste keer wat brandstof motoriste meer as R17 per liter gekos het, was in Oktober/November 2018 toe ŉ liter 95 oktaan-petrol in Gauteng R17,08 gekos het. Die prys van petrol aan die kus was in daardie tyd R16,49 – die hoogste wat dit ooit was. Die AA sê 95 oktaan-petrol is nou 23,15% duurder as wat dit in Januarie in Gauteng was en 24,15% duurder aan die kus. Diesel is tussen 20,31% en 21,31% duurder in Gauteng én aan die kus wanneer die pryse met syfers in Januarie vergelyk word. “Die grootste skok is die skerp styging in die prys van paraffien. ŉ Liter paraffien in Gauteng kos nou 30,31% meer as in Januarie en is 33,84% duurder aan die kus as aan die begin van die jaar,” sê die vereniging. Die AA sê gegewe deurlopende veranderings aan twee sleutelfaktore wat die plaaslike brandstofprys beïnvloed – die wisselkoers en die internasionale pryse van petroleumprodukte – is dit haas onmoontlik om die koers van die brandstofprys in die komende maande te voorspel. Een ding is seker: Verbruikers gaan les opsê. Die vakbond Uasa het sy diepe kommer oor die prysstyging te kenne gegee. Abigail Moyo, woordvoerder van Uasa, waarsku dat die prysstyging ŉ rimpeleffek op die prys van produkte en vervoer gaan hê. Sy sê die styging is ŉ prysskok wat veral diegene wat geraak is deur die onlangse geweld in KwaZulu-Natal en Gauteng, asook diegene wat hul inkomste weens die Covid-19-pandemie verloor het, kwalik kan bekostig. “Ons doen ŉ beroep op die regering om die beloofde finansiële hulp vir sakeondernemings en individue as ŉ saak van dringendheid te hanteer,” sê Moyo.